Аймгийн Засаг даргын 2020 оны ... дугаар

сарын... -ны өдрийн ... дугаар

захирамжийн 1 дүгээр хавсралт

СТАНДАРТЫН ШААРДЛАГА ХАНГАСАН ЭКО АРИУН

ЦЭВРИЙН БАЙГУУЛАМЖ БАЙГУУЛСАН ГЭР ХОРООЛЛЫН

ИРГЭДЭД УРАМШУУЛАЛ ОЛГОХ ЖУРАМ

**Нэг. Нийтлэг үндэслэл:**

1.1.Орхон аймгийн ЗДТГ, НҮБ-ын Хөгжлийн хөтөлбөрөөс хамтран хэрэгжүүлж буй ”Ногоон тогтвортой хөгжлийн бодлогын 11, 15, 17 дугаар зорилгуудын хэрэгжилтийг дэмжих ажлын хүрээнд Орхон аймгийн инженерийн шугам сүлжээнд ойрын хугацаанд холбогдох боломжгүй гэр хорооллын айл өрхийн ариун цэврийн байгууламжийг стандартын шаардлага хангасан, байгальд ээлтэй буюу хөрсөнд нэвчдэггүй технологи(соруулдаг)-оор шинэчлэх, урамшуулал олгох ажлыг зохион байгуулахад энэхүү журмын зорилго оршино.

1.2. Журмыг боловсруулахад Үндсэн хуулийн 16 дугаар зүйлийн 16.2, Эрүүл ахуйн тухай хуулийн 11 дүгээр зүйлийн 11.1.1, 11.1.2, 11.1.4, 11.1.5, 11.1.8, Байгаль орчныг хамгаалах тухай хуулийн 16 дугаар зүйлийн 16.2.1, Хог хаягдлын тухай хуулийн 10 дугаар зүйлийн 10.3.6 дахь заалт, Нүхэн жорлон, угаадасны нүхний техникийн шаардлага MNS 5924:2015 стандарт, Улсын Их Хурлын 2016 оны “Монгол улсын Засгийн газрын 2016-2020 оны үйл ажиллагааны хөтөлбөр батлах тухай” 45 дугаар тогтоол, Засгийн газрын 2017 оны “Агаар, орчны бохирдлыг бууруулах Үндэсний хөтөлбөр” батлах тухай 98 дугаар тогтоол, 2015 оны “Хотжилт ба эрүүл мэнд” үндэсний хөтөлбөр батлах тухай 04 дүгээр тогтоол, 2017 оны “Орчны эрүүл мэнд” үндэсний хөтөлбөр батлах тухай 225 дугаар тогтоол, аймгийн Иргэдийн Төлөөлөгчдийн Хурлын Тэргүүлэгчдийн 2017 оны 136 дугаар тогтоол, 2018 оны XII хуралдааны 12/04 дүгээр тогтоолыг тус тус үндэслэл болгоно.

1.3. Журмын нэр томъёоны тодорхойлолт:

1.3.1. “Эко ариун цэврийн байгууламж” гэж стандартын шаардлага хангасан, хөрсөнд нэвчихгүй, соруулдаг технологи бүхий жорлонг хэлнэ. Эко ариун цэврийн байгууламж нь суурийн болон бүхээгийн хэсгээс бүрдэнэ;

1.3.2. “Иргэн” гэж хүсэлт гаргаж, сонгогдсон өрх/хашаа/-ийг төлөөлж буй хүнийг;

1.3.3. “Гүйцэтгэгч” гэж стандартын шаардлага хангасан эко ариун цэврийн байгууламжийг зураг төсвийн дагуу гүйцэтгэхээр сонгогдон гэрээ байгуулсан хуулийн этгээдийг;

**Хоёр. Журмын хэрэгжилтийн зохион байгуулалт:**

2.1. Энэхүү журмын хэрэгжилтийг аймгийн Засаг даргын захирамжаар байгуулагдсан ажлын хэсэг зохион байгуулна.

2.2. Ажлын хэсэг нь хөрсний бохирдлын түвшин, улсын болон орон нутгийн төсвийн хэмжээ, нийтийн хэрэгцээ, шаардлагыг харгалзан эко ариун цэврийн байгууламж барих тоо, байршлыг тогтооно.

2.3. Сумдын Засаг даргын Тамгын газар нь эко ариун цэврийн байгууламж байгуулах хүсэлт гаргасан иргэдийг бүртгэх, сонгон шалгаруулах ажлыг нээлттэй, ил тод зохион байгуулж, ажлын гүйцэтгэлд явцын хяналт тавьж ажиллана. Тухайн жилд барих ариун цэврийн байгууламжийн 10 хүртэлх хувьд амжиргааны түвшингээс доогуур өрхийн орлоготой иргэдийг хамруулж болно.

2.4. Ажлын хэсэг нь барилгын материалын үйлдвэрлэл болон барилга угсралтын мэргэжлийн байгууллагын эрхтэй аж ахуйн нэгжүүдэд эко ариун цэврийн байгууламжийн жишиг зургийг хүргүүлэх бөгөөд үнийн санал ирүүлсэн аж ахуйн нэгжүүдийг иргэдэд нээлттэй мэдээллэж, сонгох боломжоор хангана.

2.5. Тухайн жилд иргэнд олгох урамшууллын хэмжээг мэргэжлийн байгууллагын боловсруулсан зураг, төсөв болон гүйцэтгэгч аж ахуйн нэгжүүдийн ирүүлсэн үнийн саналыг үндэслэн ажлын хэсэг тогтооно.

2.6. Стандартын шаардлага хангасан, эко ариун цэврийн байгууламжийг жишиг зураг төсвийн дагуу иргэн өөрийн хөрөнгөөр шинээр барих санал, санаачилгыг дэмжиж, урамшуулал олгоно.

2.7. Журмын хэрэгжилтийг хангахдаа уг журмын 1.2 дахь заалтад дурьдсан хууль тогтоомж болон холбогдох бусад дүрэм журам, стандартыг баримтална.

**Гурав. Хүсэлт гаргах, шалгаруулах:**

3.1. Сумдын Засаг даргын Тамгын газар нь тус журмыг олон нийтэд сурталчилж, урамшуулалд хамрагдах иргэдийн хүсэлтийг 14 хоногийн хугацаанд бүртгэнэ.

3.2. Хүсэлт гаргагч иргэн дараах материалыг бүрдүүлж, сумдын ЗДТГ-т хүргүүлнэ. Үүнд:

3.2.1. Иргэний өргөдөл (овог нэр, утасны дугаар, гэрийн хаяг)

3.2.2. Багийн Засаг даргын тодорхойлолт (оршин суугаа хаяг)

3.2.3. Иргэний үнэмлэхний хуулбар

3.2.4. Хуучин нүхэн жорлон болон хашааны нөхцөл байдлыг фото зургаар

баримтжуулах

3.3. Сумдын ЗДТГ нь журмын 4.1-т заагдсан шаардлагыг хангасан эсэхийг газар дээр нь шалгаж, сонгон шалгаруулалтыг нээлттэй, ил тод зохион байгуулна.

**Дөрөв. Иргэнд тавигдах шаардлага:**

4.1. Стандартын шаардлага хангасан эко ариун цэврийн байгууламж барих урамшуулалд хамрагдах иргэн нь дараах шаардлагыг хангасан байна. Үүнд:

4.1.1. Орхон аймгийн харьяат иргэн байх бөгөөд гэр хороололд байнгын оршин суудаг байх.

4.1.2. Инженерийн шугам сүлжээнд ойрын хугацаанд холбогдох боломжгүй байршилд байрлалтай байх. /Үерт автдаг багууд болон гүний худгийн ойролцоо айл өрхүүд эхний ээлжинд хамрагдана/

4.1.3. Хашаандаа шинэ ариун цэврийн байгууламж барих зай талбайтай байх.

4.1.4. Иргэн нүхэн жорлонгоо өөрчлөх зорилгоор авсан урамшууллаа зориулалтын дагуу зарцуулах, санхүүжүүлэгч байгууллага болон гүйцэтгэгч аж ахуйн нэгжтэй байгуулсан гэрээний үүргийн хэрэгжилтийг сайжруулах зорилгоор дундын данс нээлгэх бөгөөд банкны үйлчилгээний хураамжийг иргэн хариуцах.

4.1.5. Эко ариун цэврийн байгууламжийг хүлээж авсны дараа хуучин ашиглаж байсан нүхэн жорлонг булж, ариутган 5-аас доошгүй мод тарьж, ургуулах, цаашдын зөв ашиглалтыг бүрэн хариуцах.

**Тав. Гүйцэтгэгч байгууллагад тавигдах шаардлага:**

5.1. Эко ариун цэврийн байгууламжийн гүйцэтгэгч нь дараах шаардлагыг хангасан байна. Үүнд:

5.1.1.Гүйцэтгэгч нь барилгын материалын үйлдвэрлэл болон барилга угсралтын чиглэлээр үйл ажиллагаа явуулж байсан туршлагатай байх.

5.1.2. Машин техникийн болон ажиллах хүчний нөөц, чадавхитай байх.

5.1.3. Журмын 2.4-т заасны дагуу иргэдтэй хамтран ажиллах эрх бүхий ААН байх.

5.2. Эко ариун цэврийн байгууламжийн бүхээгийн хэсгийг иргэн өөрөө гүйцэтгэж болох ба батлагдсан зургийн дагуу хийсэн байна.

**Зургаа. Санхүүжүүлэх, гүйцэтгэлд хяналт тавих:**

6.1. Санхүүжүүлэгч байгууллага /Байгаль орчин, аялал жуулчлалын газар/ нь сонгогдсон иргэдтэй урамшууллын гэрээ байгуулж, эко ариун цэврийн байгууламжийн батлагдсан зураг, төсвийн хүрээнд урамшууллыг дараах хэлбэрээр олгоно. Үүнд:

6.1.1 Эко ариун цэврийн байгууламжийн урамшууллыг иргэнтэй байгуулах гэрээний дагуу шилжүүлнэ.

6.1.2. Батлагдсан зураг төсвөөс илүү зардалтай эко ариун цэврийн байгууламж барих тохиолдолд зөрүүг иргэн хариуцна.

6.1.3. Гэрээнд талуудын хүлээх үүрэг, хариуцлага, тавигдах шаардлага, санхүүжилтийн хуваарь, маргааныг шийдвэрлэх асуудлыг холбогдох хууль дүрэм, журмын хүрээнд тодорхой тусгана.

6.2. Эко ариун цэврийн байгууламжийн ажлын гүйцэтгэлийн явцад сумдын ЗДТГ, иргэн, эрх бүхий байгууллага, мэргэжлийн зөвлөх хяналт тавьж ажиллана.

6.3. Бүхээгийн хэсгийг барих шаардлагагүй тохолдолд тухайн иргэнд суурийн хэсгийн урамшууллыг олгоно.

6.4. Ажлын хэсэг нь эрх бүхий байгууллагын дүгнэлтийг үндэслэн эко ариун цэврийн байгууламжийн ажлын гүйцэтгэлийг газар дээр нь шалгаж, эцсийн санхүүжилтийг олгох саналыг санхүүжүүлэгч байгууллагад хүргүүлнэ.

\_oOo\_